《题李参议辕门清暇图》
明代·杨荣

李君磊落英妙年，万里青云先着鞭。致身早振成均誉，列职曾推宦路贤。

自从佐郡蜚声久，田野熙熙真罕有。千树烟火蔼桑麻，万落人家荫榆柳。

只今参赞在辕门，防秋猛士如云屯。诏书昼下笳鼓静，羽檄夜发风雷奔。

有时调兵奉天讨，瘴雨蛮烟净如扫。帷幄争推筹策良，官僚共说谋谟好。

以兹身閒心亦乐，时时谈笑青油幕。秋空斥堠绝烽烟，夜月边城息枹柝。

况今大将有山公，持麾拥节收成功。幕中从容烦寄语，勉旃报国垂无穷。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。